Врз основа на член 43 ставови (3) и (4) од Законот за финансиска поддршка на инвестиции („Службен весник на Република Македонија“ бр. 83/18 и „Службен весник на Република Северна Македонија“ бр. 98/19, 124/19 и 178/21), министерот за економија донесе

**ПРАВИЛНИК ЗА ФОРМАТА И СОДРЖИНАТА НА БАРАЊЕТО ЗА ИСПЛАТА НА ФИНАНСИСКАТА ПОДДРШКА, ПОТРЕБНАТА ДОКУМЕНТАЦИЈА, ВИДОВИТЕ НА ОПРАВДАНИ ИНВЕСТИЦИСКИ ТРОШОЦИ И НАЧИНОТ НА СПРОВЕДУВАЊЕ НА ИСПЛАТАТА НА ФИНАНСИСКА ПОДДРШКА**

**Предмет на уредување**

Член 1

Со овој правилник се пропишува формата и содржината на барањето за исплата на финансиската поддршка, потребната документација, видовите на оправдани инвестициски трошоци и начинот на спроведување на исплатата на финансиска поддршка.

**Форма и содржина на барањето за исплата на финансиска поддршка**

Член 2

Барањето за исплата на финансиската поддршка се поднесува на образец во А-4 формат на хартија во бела боја.

Формата и содржината на барањето од став 1 на овој член се дадени во Прилог 1 кој е составен дел на овој правилник.

**Потребна документација и видови на оправдани инвестициски трошоци**

Член 3

Кон барањето од член 2 на овој правилник, за сите видови на финансиска поддршка се приложува следната документација:

* Годишна сметка и финансиски извештај за последните четири година или за пократок период во зависност од датумот на кој деловниот субјект е основан и започнал со дејност;
* Потврда од Централен регистар на Република Северна Македонија дека над деловниот субјект не е отворена стечајна постапка, не постара од 60 дена од датумот на поднесување на барањето;
* Потврда од Централен регистар на Република Северна Македонија дека над деловниот субјект не е отворена постапка за ликвидација, не постара од 60 дена од датумот на поднесување на барањето;
* Потврда од Царинската управа дека корисникот нема неплатен долг по основ на царина и други увозни давачки, не постара од 60 дена од датумот на поднесување на барањето;
* Уверение од Управата за јавни приходи дека корисникот нема достасани неподмирени даночни обврски, не постаро од 60 дена од датумот на поднесување на барањето;
* Бруто биланс со состојба на крајот од претходната година;
* Бруто биланс со состојба на крајот од претходниот месец (или месецот пред тоа) на месецот во кој се доставува барањето за исплата;
* Список на основни средства со набавна и амортизирана вредност со состојба на крајот од претходната година;
* Список на основни средства со набавна и амортизирана вредност со состојба на крајот од претходниот месец (или месецот пред тоа) на месецот во кој се доставува барањето за исплата и
* Нотарски заверена изјава на застапник по закон на корисникот, под полна материјална, кривична и морална одговорност дека приложената документација и податоците вклучени во ова барање за финансиска поддршка се точни, вистинити и веродостојни и дека за оправданите трошоци не му е доделена државна помош по било кој друг основ во Република Северна Македонија.

Член 4

Кон барањето за исплата на финансиска поддршка, за нови вработувања, покрај документацијата од член 3 на овој правилник се приложува и следната документација:

* Преглед на сите нововработени државјани на Република Северна Македонија во претходната година со означување на вработените кои ги исполнуваат условите согласно член 16 од Законот за финансиска поддршка на инвестиции (во понатамошниот текст: Законот) со потпис од овластено лице на корисникот (Преглед бр. 1 од Прилог 1 на овој правилник);
* Месечни платни списоци за периодот за кој се побарува финансиска поддршка со потпис од овластено лице на корисникот и
* Обрасци М1/М2 издадени од Агенцијата за вработување на Република Северна Македонија за нововрабoтените државјани на Република Северна Македонија за кои се побарува финансиска поддршка.

Член 5

Кон барањето за исплата на финансиска поддршка, за воспоставување и унапредување на соработка со добавувачи регистрирани во Република Северна Македонија, покрај документацијата од член 3 на овој правилник се приложува и:

* Преглед на набавките од добавувачи регистрирани во Република Северна Македонија и странство (Преглед бр. 2 од Прилог 1 на овој правилник);
* Копии од фактури (верно на оригиналот) само за набавките од добавувачи регистрирани во Република Северна Македонија и
* Доказ за извршена уплата кон добавувачи регистрирани во Република Северна Македонија, врз основа на издадени фактури, односно извод од банкарска сметка на корисникот.

Член 6

Кон барањето за исплата на финансиска поддршка, за воспоставување на организациони облици за технолошки развој и истражување, покрај документацијата од член 3 на овој правилник се приложува и:

* Преглед на оправдани инвестициски трошоци за технолошки развој и истражување со потпис од овластено лице на корисникот (Преглед бр. 3А од Прилог 1 на овој правилник или Преглед бр. 3Б од Прилог 1 на овој правилник);
* Краток опис на проектот и реализираните активности поврзани со истражувачките и/или развојните проекти;
* Структура и организациска поставеност на организациониот облик за технилошки развој и истражување;
* Копии од договорите за ангажирање на високо квалификуван персонал, вработен или ангажиран на истражувачкиот и/или развојниот проект, вклучувајќи и придружна документација (обезбедена од релевантни државни институции и органи) со која се потврдува дека станува збор за високо квалификуван персонал согласно член 4 став 7 од Законот;
* Копии од фактури (верно на оригиналот);
* Копии од договорите за договорно истражување, техничко знаење, патенти и консултантски услуги кои исклучиво се користат за истражувачките активности на проектот и
* Доказ за извршена уплата за обврски преземени во врска со проект за технолошки развој и истражување, врз основа на издадени фактури, односно извод од банкарска сметка на корисникот.

Како оправдани инвестициски трошоци од членот 20 став 4 алинеја 1 од Законот ќе се сметаат трошоците (исплатени во нето износ) за ангажирање на високо квалификуван персонал.

Како оправдани инвестициски трошоци од членот 20 став 4 алинеи 2 и 3 од Законот ќе се сметаат оние трошоци наведени во членот 8 од овој правилник.

Како оправдани инвестициски трошоци од членот 20 став 4 алинеја 4 од Законот ќе се сметаат трошоците за договорно истражување, техничко знаење, патенти или консултантски и еквивалентни услуги утврдени во договорите со трети лица.

Како оправдани инвестициски трошоци од членот 20 став 4 алинеи 5 и 6 од Законот ќе се сметаат трошоците кои корисникот може да ги поврзе и соодветно документира со истражувачкиот проект односно истражувачката дејност.

Член 7

Кон барањето за исплата на финансиска поддршка од член 23 став 1 точка а) од Законот, покрај документацијата од член 3 на овој правилник се приложува и следната документација:

* Преглед со податоци за исплатени средства за данок на личен доход од платите за вработени лица, државјани на Република Северна Македонија,, со потпис од овластено лице на корисникот (Преглед бр. 4.1А од Прилог 1 на овој правилник и Преглед бр. 4.1Б од Прилог 1 на овој правилник);
* Обрасци М1/М2 издадени од Агенцијата за вработување на Република Северна Македонија за лицата наведени во Прегледот од став 1, алинеја 1 на овој член;
* Преглед на платен данок на личен доход на платите на нововработените лица државјани на Република Северна Македонија по датумот на почеток на инвестицискиот проект, на месечно ниво, со потпис на овластено лице на корисникот;
* Копии од 12 одобрени Месечни декларации за прием (МПИН) од Управата за јавни приходи, за периодот од декември во прет-претходната година до ноември во претходната година и

-Аналитичка картица за плаќањата по основ на данок на личен доход реализирани во календарската година на која се однесува Барањето за исплата, со потпис и печат од деловна банка.

Кон барањето за исплата на финансиска поддршка од член 23 став 1 точка б) од Законот, покрај документацијата од член 3 од овој правилник се приложува и следната документација:

* Преглед со податоци за исплатени средства за данок на добивка со потпис од овластено лице на корисникот (Преглед бр. 4.2А од Прилог 1 на овој правилник и Преглед бр. 4.2Б од Прилог 1 на овој правилник);
* Даночен биланс за претходната година – електронски испис и
* Аналитичка картица за плаќањата по основ на данок на добивка реализирани во календарската година на која се однесува Барањето за исплата, со потпис и печат од деловна банка.

Кон барањето за исплата на финансиска поддршка од член 23 став 1 точка в) од Законот, покрај документацијата од членовите 3 и 8 на овој правилник, се приложува и преглед на оправдани инвестициски трошоци во материјални и нематеријални средства со потпис од овластено лице на корисникот (Преглед бр. 4.3 од Прилог бр. 1 на овој правилник).

Инвестициските трошоци за земјиште, згради и објекти (недвижности) ќе се сметаат за оправдани само ако се користат за производство и складирање на репроматеријали и готови производи, во функција на продуктивната почетна инвестиција наведена во Деловниот план. По исклучок, за оправдани инвестициски трошоци ќе се сметаат и трошоците за земјиште, згради и објекти кои ги користат деловните субјекти од секторот на информатички-комуникациски технологии доколку се во функција на дејноста која ја обавуваат.

За оправдани инвестициски трошоци ќе се сметаат трошоците за купување на земјиште и/или изградба/купување на згради, доколку корисникот се стекне со право на сопственост на истите.

За оправдани инвестициски трошоци ќе се сметаат трошоците за закуп на објект, доколку закупот трае најмалку пет години од последната година во која е завршен инвестицискиот проект.

Во процесот на планирање, изградба и реконструкција/адаптација на згради, следниве инвестициски трошоци се оправдани:

* Проектирање (изработка на урбанистичко-проектна документација, основни проекти со сите фази и пропратни елаборати) во кое не влегуваат мислења, одобренија, решенија и дозволи издадени од страна на органи на централна и локална власт и други институции основани од истите;
* Земјени работи (трошоци за ископување, нивелирање, подоготвка на земјиштето и отстранување на градежен шут);
* Изградба или адаптирање на градбата (за сите објекти и простории) и надзор над изградбата согласно Законот за градење и
* Набавка на репроматеријали за градба, само доколку истите се вградуваат во објектот во изградба или реконструкција/адаптација, како и трошоците за транспорт на тие репроматеријали.

Инвестициските трошоци за машини, опрема и постројки ќе се сметаат за оправдани само ако истите се користат во процесот на производство и складирање на репроматеријали или готови производи или за административни функции поврзани со продуктивната почетна инвестиција наведена во Деловниот план. По исклучок, за оправдани инвестициски трошоци ќе се сметаат и трошоците за машини, опрема и постројки кои ги користат деловните субјекти од секторот на информатичко-комуникациски технологии доколку се во функција на дејноста која ја обавуваат.

Машините, опремата и постројките треба да се нови, да се во сопственост на корисникот и да се користат исклучиво од страна на корисникот за потребите на инвестицискиот проект. Во случај на лизинг, трошоците се оправдани само доколку корисникот, по истекот на договорот за лизинг, се стекне со право на сопственсот врз предметите.

Како оправдани трошоци ќе се сметаат трошоците за транспорт на средствата (машини, опрема и постројки) до локација. Овие трошоци вклучуваат трошоци за: транспорт, складиштење (само во случај на складирање на стоката за период на промена на транспортното средство), шпедиција (освен трошоци по основ на царина, даноци и административни такси), инсталирање/монтирање и тестирање за соодветна функционалност на средството.

Замената на опрема за време на траењето на инвестицискиот проект ќе се земе во предвид доколку се очекува новата опрема да се користи во период од најмалку пет години по датумот на завршување на проектот. Доколку претходно корисникот ги пријавил трошоците за набавка на опремата која што е заменета, треба во годишните извештаи да обележи кои средства се заменети заради корекција на износот на вкупните оправдани инвестициски трошоци на проектот. Под замена на опрема се подразбира замена на одделно средство како целина, вклучувајќи и замена на дел од опрема која не е резервен дел или потрошен материјал, а со која што не се прави суштинска промена на целокупниот процес на производство.

Доколку за време на инвестицискиот проект сопственоста на одредена машина, постројка или опрема која што претходно е пријавена како оправдан инвестициски трошок на корисникот, се префрли на друг субјект односно отуѓи без притоа да е направена замена и без да се поминати пет години од последната година во која што е завршен инвестицискиот проект, корисникот треба по писмен пат да го извести потписникот на Договорот во име на Владата на Република Северна Македонија, при што износот на вкупните оправдани инвестициски трошоци ќе биде намален за износот на пријавените трошоци за таа опрема, воедно износот на доделена финансиска поддршка кој што произлегува од тие оправдани трошоци ќе биде намален при наредното барање за исплата, односно вратен доколку корисникот веќе не доставува барање за исплата.

Надградба на машина, опрема и постројка исто така ќе се признае како оправдан инвестициски трошок само доколку надградбата подразбира зголемување или унапредување на техничко-технолошките карактеристики и капацитети.

Трошоци за набавка на нематеријални средства како што се трансфер на технологија, стекнување на патенти, лиценци, знаење и искуство (know-how), софтвер, други права од интелектуална сопственост признаени во националното законодавство во земјата на потекло на правото односно во Република Северна Македонија или непатентирано техничко знаење потребно за реализација на инвестицискиот проект, се сметаат за оправдани доколку:

* Набавна вредност на средството да може веродостојно да се утврди;
* Да се користи исклучиво од страна на корисникот на финансиската поддршка на продуктивната почетна инвестиција;
* Да се сметаат како средства кои што се амортизираат;
* Да се набавени од трети неповрзани лица (лица кои капитално или на кој било друг начин согласно закон се смета за поврзано лице со корисникот на финансиската поддршка) и под пазарни услови;
* Да се користи директно во рамки на производствениот процес, односно врз основа на него да работи одредена машина, опрема и инсталација во рамки на производствениот процес или да се користи за административни функции поврзани со продуктивната почетна инвестиција и
* Да се вклучени во основните средства на корисникот и да останат поврзани со инвестицискиот проект за кој што се доделува финансиска поддршка во период од најмалку пет години по завршување на инвестицискиот проект.

Кон барањето за исплата на финансиска поддршка од член 23 став 1 точка г) од Законот, покрај документацијата од член 3 на овој правилник се приложува и следната документација:

* Преглед на сите нововработени државјани на Република Северна Македонија во претходната година кои ги исполнуваат условите согласно член 23 став 1 точка г) од Законот, со потпис од овластено лице на корисникот (Преглед бр. 4.4 од Прилог 1 на овој правилник);
* Месечни платни списоци за лицата наведени во Преглед бр. 4.4, за периодот за кој се побарува финансиска поддршка, со потпис од овластено лице на корисникот и
* Обрасци М1/М2 издадени од Агенцијата за вработување на Република Северна Македонија за нововрабoтените државјани на Република Северна Македонија за кои се побарува финансиска поддршка.

Член 8

Кон барањето за исплата на финансиска поддршка, за пораст на капитални инвестиции и приходи, покрај документацијата од член 3 на овој правилник во зависност од настанатите трошоци се приложуваат и одредени документи од следната документација:

* Преглед на оправдани инвестициски трошоци за инвестиции во материјални и нематеријални средства со потпис од овластено лице на корисникот (Преглед бр. 5 од Прилог 1 на овој правилник);
* Копија од договор за градба, адаптација, реконструкција, доградба или надградба или купопродажба за земјиште и згради (верно на оригиналот);
* Копија од имотен лист за земјиште и згради доколку барателот е сопственик на истите или договор за закуп или лизинг и слично доколку ги користи истите по друг основ (верно на оригиналот);
* Копија од техничка спецификација или прифатена понуда на градежни работи за згради (верно на оригиналот);
* Копија од фактури/времени ситуации/норматив за згради (верно на оригиналот);
* Копија од градежна книга/дневник со завршна ситуација за згради (верно на оригиналот);
* Копија од месечни извештаи за напредок/завршен извештај од овластен надзор за згради (верно на оригиналот);
* Копија од сметкопотврди со фискални сметки или фактури за опрема (верно на оригиналот);
* Копија од договор за лизинг за машини, опрема и постројки (верно на оригиналот);
* Копија од документ за компензација или цесија (верно на оригиналот);
* Копија од царинска декларација (верно на оригиналот);
* Доказ за извршена уплата за настанати трошоци, односно извод од банкарска сметка на корисникот;
* Фотодокументација, декларација за производство или друг документ издаден од производителот/трговецот (продавачот) од кој несомнено може да се утврди датумот на производство;
* Изјава дека машините, опремата или постројките за кои се бара финансиска поддршка се произведени не порано од две години од датумот на купување и се набавени од корисникот на финансиска поддршка под реални пазарни услови и цена утврдена согласно меѓународни сметководствени стандарди прифатени во Република Северна Македонија, заверена на нотар и
* Изјава од овластеното лице на корисникот на финансиска поддршка дека нематеријалното средство се користи исклучиво за потребите на корисникот на финансиската поддршка.

Инвестициските трошоци за земјиште, згради и објекти (недвижности) ќе се сметаат за оправдани само ако се користат за производство и складирање на репроматеријали и готови производи, во функција на продуктивната почетна инвестиција наведена во Деловниот план. По исклучок за оправдани инвестициски трошоци ќе се сметаат и трошоците за земјиште, згради и објекти кои ги користат деловните субјекти од секторот на информатички-комуникациски технологии доколку се во функција на дејноста која ја обавуваат.

За оправдани инвестициски трошоци ќе се сметаат трошоците за купување на земјиште и/или изградба/купување на згради, доколку корисникот се стекне со право на сопственост на истите.

За оправдани инвестициски трошоци ќе се сметаат трошоците за закуп на објект, доколку закупот трае најмалку пет години од последната година во која е завршен инвестицискиот проект.

Во процесот на планирање, изградба и реконструкција/адаптација на згради, следниве инвестициски трошоци се оправдани:

* Проектирање (изработка на урбанистичко-проектна документација, основни проекти со сите фази и пропратни елаборати) во кое не влегуваат мислења, одобренија, решенија и дозволи издадени од страна на органи на централна и локална власт и други институции основани од истите;
* Земјени работи (трошоци за ископување, нивелирање, подоготвка на земјиштето и отстранување на градежен шут);
* Изградба или адаптирање на градбата (за сите објекти и простории) и надзор над изградбата согласно Законот за градење; и
* Набавка на репроматеријали за градба, само доколку истите се вградуваат во објектот во изградба или реконструкција/адаптација, како и трошоците за транспорт на тие репроматеријали.

Инвестициските трошоци за машини, опрема и постројки ќе се сметаат за оправдани само ако истите се користат во процесот на производство и складирање на репроматеријали или готови производи или за административни функции поврзани со продуктивната почетна инвестиција наведена во Деловниот план. По исклучок, за оправдани инвестициски трошоци ќе се сметаат и трошоците за машини, опрема и постројки кои ги користат деловните субјекти од секторот на информатичко-комуникациски технологии доколку се во функција на дејноста која ја обавуваат.

Машините, опремата и постројките треба да се нови, да се во сопственост на корисникот и да се користат исклучиво од страна на корисникот за потребите на инвестицискиот проект. Во случај на лизинг, трошоците се оправдани само доколку корисникот, по истекот на договорот за лизинг, се стекне со право на сопственсот врз предметите.

Како оправдани трошоци ќе се сметаат трошоците за транспорт на средствата (машини, опрема и постројки) до локација. Овие трошоци вклучуваат трошоци за: транспорт, складиштење (само во случај на складирање на стоката за период на промена на транспортното средство), шпедиција (освен трошоци по основ на царина, даноци и административни такси), инсталирање/монтирање и тестирање за соодветна функционалност на средството.

Замената на опрема за време на траењето на инвестицискиот проект ќе се земе во предвид доколку се очекува новата опрема да се користи во период од најмалку пет години по датумот на завршување на проектот. Доколку претходно корисникот ги пријавил трошоците за набавка на опремата која што е заменета, треба во годишните извештаи да обележи кои средства се заменети заради корекција на износот на вкупните оправдани инвестициски трошоци на проектот. Под замена на опрема се подразбира замена на одделно средство како целина, вклучувајќи и замена на дел од опрема која не е резервен дел или потрошен материјал, а со која што не се прави суштинска промена на целокупниот процес на производство.

Доколку за време на инвестицискиот проект сопственоста на одредена машина, постројка или опрема која што претходно е пријавена како оправдан инвестициски трошок на корисникот, се префрли на друг субјект односно оттуѓи без притоа да е направена замена и без да се поминати пет години од последната година во која што е завршен инвестицискиот проект, корисникот треба по писмен пат да го извести потписникот на Договорот во име на Владата на Република Северна Македонија, при што износот на вкупните оправдани инвестициски трошоци ќе биде намален за износот на пријавените трошоци за таа опрема, воедно износот на доделена финансиска поддршка кој што произлегува од тие оправдани трошоци ќе биде намален при наредното барање за исплата, односно вратен доколку корисникот веќе не доставува барање за исплата.

Надградба на машина, опрема и постројка исто така ќе се признае како оправдан инвестициски трошок само доколку надградбата подразбира зголемување или унапредување на техничко-технолошките карактеристики и капацитети.

Трошоци за набавка на нематеријални средства како што се трансфер на технологија, стекнување на патенти, лиценци, знаење и искуство (know-how), софтвер, други права од интелектуална сопственост признаени во националното законодавство во земјата на потекло на правото односно во Република Северна Македонија или непатентирано техничко знаење потребно за реализација на инвестицискиот проект, се сметаат за оправдани доколку:

* Набавна вредност на средството да може веродостојно да се утврди;
* Да се користи исклучиво од страна на корисникот на финансиската поддршка на продуктивната почетна инвестиција;
* Да се сметаат како средства кои што се амортизираат;
* Да се набавени од трети неповрзани лица (лица кои капитално или на кој било друг начин согласно закон се смета за поврзано лице со корисникот на финансиската поддршка) и под пазарни услови;
* Да се користи директно во рамки на производствениот процес, односно врз основа на него да работи одредена машина, опрема и инсталација во рамки на производствениот процес или да се користи за административни функции поврзани со продуктивната почетна инвестиција и
* Да се вклучени во основните средства на корисникот и да останат поврзани со инвестицискиот проект за кој што се доделува финансиска поддршка во период од најмалку пет години по завршување на инвестицискиот проект.

Член 9

Кон барањето за исплата на финансиска поддршка, за преземање на деловни субјекти во потешкотии, покрај документацијата од член 3 на овој правилник се приложува и следната документација:

* Преглед со податоци за видот и вредноста на реализираните трансакции поврзани со преземањето на деловниот субјект во потешкотии, со потпис од овластено лице на корисникот (Преглед бр. 6 од Прилог 1 на овој правилник);
* Потврда од Централен регистар на Република Северна Македонија дека над деловниот субјект во потешкотии била отворена стечајна постапка;
* Правосилно решение за одобрување на План за реорганизација со потврда за упис на истото во соодветен регистар;
* Изјава од овластеното лице на корисникот дека деловниот субјект во период од последните три години пред отворањето на стечајната постапка не бил поврзан на било кој начин со деловниот субјект кој е во постапка на стечај, освен преку деловна соработка, заверена на нотар и
* Доказ за реализирани трансакции поврзани со преземањето на деловниот субјект во потешкотии, односно извод од банкарска сметка на корисникот.

Член 10

Кон барањето за исплата на финансиска поддршка, за зголемување на конкурентност на пазарот, се приложува документација согласно членовите 3 и 8 од овој правилник. Кон барањето се приложува и преглед за остварени приходи од работење за период од претходните четири години или за пократок период (во зависност од датумот на основање на деловниот субјект) со потпис од овластено лице на корисникот (Преглед бр. 7 од Прилог 1 на овој правилник).

Член 11

Кон барањето за исплата на финансиска поддршка за продуктивни почетни инвестиции на деловни субјекти основани од лица државјани на Република Северна Македонија со постојан и привремен престој надвор од Република Северна Македонија согласно членот 33 од Законот, кон барањето покрај документацијата од член 3 на овој правилник се приложува и следната документација:

* Доказ издаден од релевантна институција во земјата на престој дека лицето има или имало регулиран постојан или привремен престој во странство, односно надвор од Република Северна Македонија, во период од најмалку пет години до денот на поднесување на Барањето за доделување на финансиска поддршка;
* Копија од тековната состојба на деловниот субјект не постара од 30 дена од датумот на поднесување на барањето;
* Извод од Централен депозитар за хартии од вредност, односно друг јавен регистар кој се води во Република Северна Македонија, кога подносителот на барањето е основач на акционерско друштво, дека поседува најмалку 51% од сопственоста на деловниот субјект за подносителите на барање за финансиска поддршка од член 33 од Законот, не постар од 30 дена од датумот на поднесување на барањето и
* Копија од акционерската книга, односно доказ од друг соодветен јавен регистар за правното лице за подносителите на барање за финансиска поддршка од член 33 од Законот, не постара од 30 дена од датумот на поднесување на барањето.

Член 12

Деловните субјекти кои имале склучено договор за финансиска поддршка на инвестиции во кој била вклучена мерката поддршка за освојување на нови пазари и пораст на продажба, согласно член 46 од Законот за изменување и дополнување на Законот за финансиска поддршка на инвестиции („Службен весник на Република Северна Македонија“ бр.178/21) кон барањето за исплата на финансиска поддршка за освојување на нови пазари и пораст на продажба, покрај документацијата од член 3 на овој правилник приложуваат и:

* Преглед на настанати трошоци за освојување на нови пазари и за пораст на продажба со потпис од овластено лице на корисникот (Преглед бр. 8 од Прилог 1 на овој правилник) со опис на основот за направените трошоци;
* Копија од фактури (верно на оригиналот);
* Доказ за извршена уплата за настанати трошоци за освојување на нови пазари и за пораст на продажба, односно извод од банкарска сметка на корисникот.

Како оправдани инвестициски трошоци за освојување на нови пазари и пораст на продажба се сметаат следните:

* За настап на саем, трошоците за изнајмување на простор за штанд и опрема на штанд;
* За учество на деловни настани при посета на држави, трошоците за изнајмување на деловен простор и опрема за деловниот простор;
* За деловни средби со фирми на странски пазари, трошоците за изнајмување на деловен простор и опрема за деловниот простор;
* За истражување на странски пазари, трошоците за направеното истражување;
* За сертифицирање на производите согласно барањата на странските пазари, трошоците за сертифицирање и
* За подготовка на маркетиншки настап на странски пазари, трошоците за изработка на промотивен материјал, каталози, брошури флаери и дизајн на веб страници.

**Начин на спроведување на исплата на финансиска поддршка**

Член 13

Деловните субјекти чии инвестициски проекти се одвиваат во технолошко индустриски развојни зони барањето за исплата заедно со целокупната пропратна документација го поднесуваат до архивата на Дирекцијата за технолошки индустриски развојни зони (во понатамошниот текст: ДТИРЗ). Деловните субјекти чии инвестициски проекти се одвиваат надвор од технолошко индустриските развојни зони барањето го поднесуваат до архивата на Агенцијата за странски ивестиции и промоција на извозот на Република Северна Македонија (во понатамошниот текст:АСИПИРСМ).

Барањето за исплата на финансиска поддршка се поднесува за оправдани инвестициски трошоци реализирани во претходната година.

Доколку барањето за исплата или дополнувањето на документацијата е упатено по пошта со препорачана пратка, денот на предавањето на поштата се смета како ден на предавање до надлежниот орган до кој е упатено.

Барањето за исплата се доставува во оригинал со потпис од застапникот на корисникот на финансиската поддршка.

За приемот на барањето и пропратната документација како и за евентуално дополнување на барањето, надлежните органи издаваат потврда со број и датум на прием во согласност со Законот за архивско работење.

Член 14

Доколку барањето за исплата со приложената документација е комплетно и навремено надлежниот орган согласно членот 43 став (2) од Законот и овој правилник ќе го разгледа истото.

Доколку надлежниот орган констатира дека некој од документите предвидени во овој правилник недостасува или има потреба од дополнителни појаснувања ќе го повика корисникот на финансиска поддршка (преку писмено известување или по пошта или по електронска пошта) да го дополни барањето односно документацијата и да даде соодветни појаснувања за да се утврди дека се исполнети условите за користење на финансиска поддршка, како и нејзината висина.

Откако надлежниот орган ќе утврди дека се исполнети условите за користење на финансиска поддршка, ќе ја утврди и висината на износот за исплата по основ на финансиска поддршка за оправдани инвестициски трошоци за што составува Извештај за пресметка на висина на финансиска поддршка за исплата кој особено содржи: назив на корисникот, датум на поднесување на барањето, листа на приложената документација, детали за остварена комуникација со корисникот, основи по кои се бара исплата, секој поединечен износ кој е побаран, вкупен износ кој е побаран, оценка на оправданоста на секој побаран поединечен износ, релевантност на приложената документација, како и други податоци.

Доколку надлежниот орган е потписник на договорот за финансиска поддршка, врз основа на Извештајот од ставот 3 на овој член, ја врши исплатата на износот на финансиската поддршка, кој му следува на корисникот.

Доколку надлежниот орган не е потписник на договорот, Извештајот од ставот 3 на овој член заедно со барањето и целокупната документација го доставува до Владата на Република Северна Македонија, не подоцна од 30 септември во тековната година, а за деловните субјекти кои го поднеле барањето согласно член 47 ставови (3) и (4) од Законот за изменување и дополнување на Законот за финансиска поддршка на инвестиции („Службен весник на Република Северна Македонија“ бр.178/21), не подоцна од 30 ноември.

Овластените потписници (во случај кога надлежниот орган не е потписник на договорот) спроведуваат постапка на проверка на податоците доставени од корисникот на финансиска поддршка, висината на одобрените трошоци, пресметката на оправданите инвестициски трошоци во однос на утврдената висина на финансиска поддршка, оправданоста на утврдениот износ за исплата, претходни исплати поврзани со релевантниот договор за доделување на финансиска поддршка, како и други податоци, за што составуваат Извештај за проверка, најдоцна до 20 октомври во тековната година, а за деловните субјекти кои го поднеле барањето согласно член 47 ставови (3) и (4) од Законот за изменување и дополнување на Законот за финансиска поддршка на инвестиции („Службен весник на Република Северна Македонија“ бр.178/21), не подоцна од 15 декември.

Овластените потписници (во случај кога надлежниот орган не е потписник на договорот) по изготвувањето на Извештајот за проверка го доставуваат истиот заедно со барањето за исплата на финансиска поддршка со пропратната документација и Извештајот за пресметка на висина на финансиска поддршка за исплата до Генералниот Секретаријат, пред исплатата на средствата за да се споредат податоците и за да се осигура конзистентност на истите.

Доколку се појави неусогласеност на податоците содржани во документацијата од став 5 на овој член, на барање на Генералниот Секретаријат надлежните органи во постапката доставуваат појаснувања и ги прецизираат спорните податоци врз основа на кои се врши исплатата.

.

**Преодни и завршни одредби**

Член 15

Со денот на влегувањето во сила на овој правилник престанува да важи Правилникот за формата и содржината на барањето за исплата на финансиската поддршка, потребната документација, видовите на оправдани инвестициски трошоци и начинот на спроведување на исплатата на финансиска поддршка („Службен весник на Република Северна Македонија“ бр. 215/19).

Член 16

Овој правилник влегува во сила наредниот ден од денот на објавувањето во „Службен весник на Република Северна Македонија“.